b"\n_START_ARTICLE_\nMare Winningham\n_START_SECTION_\nZgodnje \xc5\xbeivljenje\n_START_PARAGRAPH_\nMare Winningham se je rodila 16. maja 1959 v Phoenixu v Arizoni materi Marilyn Jean (rojeni Maloney) in o\xc4\x8detu Samu Nealu Winninghamu. Odra\xc5\xa1\xc4\x8dala je v Northridgu v Kaliforniji. Ima tri brate in eno sestro. Njen o\xc4\x8de je bil predsednik oddelka za \xc5\xa1portno vzgojo na Kalifornijski dr\xc5\xbeavni univerzi, mama pa u\xc4\x8diteljica angle\xc5\xa1\xc4\x8dine na srednji \xc5\xa1oli Monroe. Igralski poklic jo je za\xc4\x8del zanimati pri petih ali \xc5\xa1estih letih, ko si je na televiziji Art Linkletter ogledala oddajo House Party, v kateri so imeli intervju s Kim Karath, ki je igrala Gretl v filmu Moje pesmi, moje sanje._NEWLINE_Winninghamova je obiskovala osnovno \xc5\xa1olo Andasol Ave, kjer sta bili njeni najljub\xc5\xa1i dejavnosti igra in igranje kitare ter bobnov. Nadalje je obiskovala srednjo \xc5\xa1olo Patrick Henry Junior, med poletnimi po\xc4\x8ditnicami pa se je \xc5\xa1e bolj poglobila v igro med obiskovanjem delavnic CSUN's Teengae Drama Workshop. V tem \xc4\x8dasu so ji nadeli vzdevek Mare. Mama ji je uredila nadaljevanje \xc5\xa1olanja na srednji \xc5\xa1oli Chatsworth. V 12. razredu je zaigrala v produkciji igre Moje pesmi, moje sanje v vlogi Marie. Glavno vlogo kapitana von Trappa je ob njej zaigral njen so\xc5\xa1olec Kevin Spacey. Leta 1977 je maturirala in s tem uspe\xc5\xa1no zaklju\xc4\x8dila \xc5\xa1olo.\n_START_SECTION_\nIgra\n_START_PARAGRAPH_\nWinninghamova je svojo kariero pri\xc4\x8dela kot pevka in skladateljica. V letih 1976 in 1977 se je predstavila v \xc5\xa1ovu The Gong Show, kjer je dobila nekaj pozornosti z izvedbo skladbe Here, There and Everywhere skupine The Beatles. \xc4\x8ceprav se ji s tem niso odprla vrata v glasbeno industrijo, pa jo je opazil hollywoodski agent Meyer Mishkin, s katerim je podpisala pogodbo, prejela licenco Screen Actor's Guild in epizodi serije James at 15. Tega leta je dobila ponudbo za vlogo v Young Pioneers in Young Pioneers Christmas, nekak\xc5\xa1nih predzgodbah za serijo Young Pioneers iz leta 1978. Serija se je kon\xc4\x8dala \xc5\xbee po treh epizodah, vendar je kljub temu prejela nove vloge v televizijskih projektih. Leta 1978 je nastopila v Police Woman, leto pozneje pa v Starsky and Hutch. Tega leta je odigrala tudi vlogo najstnice Jenny Flowers v televizijskem filmu The Death of Ocean View Park._NEWLINE_Leta 1980 je odigrala mlado prostitutko v filmu Off the Minnesota Strip. Nato je osvojila emmyja za najbolj\xc5\xa1o igralko v stranski vlogi v miniseriji ali televizijskem filmu za svojo vlogo v Amber Waves, kjer je glavno vlogo kmeta, ki ugotovi, da umira zaradi raka, igral Dennis Weaver. Tega leta je prvi\xc4\x8d nastopila v celove\xc4\x8dernem filmu One Trick Pony, kjer je glavno vlogo odigral Paul Simon. Leta 1983 je bila nominirana za nagrado Canadian Genie Award za vlogo v futuristi\xc4\x8dni drami Threshold iz leta 1981. Istega leta je odigrala Justine O'Neill v miniseriji Pesem ptic trnovk. Leta 1984 je nastopila kot Helen Keller v Helen Keller: The Miracle Continues._NEWLINE_Winninghamova je postala prepoznavnej\xc5\xa1a z vlogo v filmu St. Elmo's Fire iz leta 1985, kjer je zaigrala skupaj s preostalimi prvotnimi \xc4\x8dlani alumni kluba Brat pack. Kljub uspehu filma pa ji ni uspel vidnej\xc5\xa1i preboj, zato se je vrnila na televizijo z vlogo v Love Is Never Silent na programu Hallmark Hall of Fame, ki ji je prinesla nominacijo za emmyja. Druga bolje znana in dobro sprejeta vloga je bila mlada mater brezdomka v televizijskem filmu God Bless the Child. Osemdeseta leta je zaklju\xc4\x8dila z dvema hollywoodskima filmoma, in sicer Miracle Mile (1988), dramo o jedrski katastrofi, za katero je bila leta 1989 nominirana za nagrado Independent Spirit Award, in Turner & Hooch iz leta 1989, kjer se je pridru\xc5\xbeila Tomu Hanksu. Leta 1988 je na odru v Los Angelesu nastopila v igri Hurlyburly ob Seanu Pennu in Dannyju Aielooju._NEWLINE_Leta 1994 je nastopila v filmih Wyatt Earp in The War ob Kevinu Costnerju. Naslednje leto je igrala v filmu Georgia, premi\xc5\xa1ljeni \xc5\xa1tudiji o dveh sestrah, ki sta ju upodobili Mare Winningham in Jennifer Jason Leigh. Za to vlogo si je prislu\xc5\xbeila nominaciji za nagradi Screen Actors Guild in oskarja. Leta 1997 je skupaj z Garyjem Siniseom nastopila v George Wallace, kar ji je prineslo nominacijo za zlati globus in osvojenega emmyja._NEWLINE_Igrala je v serijah ER in Law & Order: Special Victims Unit, nastopila pa je tudi v televizijskem projektu Sally Hemmings ob Samu Neillu in v kratkotrajni seriji Davida Edwarda Kelleyja The Brotherhood of Poland, New Hampshire. Leta 2001 je skupaj s Felicity Huffman zaigrala v televizijskem filmu Snap Decision. Pojavila se je tudi v neodvisnem filmu Dandelion, ki so ga v letih 2003 in 2004 predvajali na filmskih festivalih po vsem svetu, v ZDA pa je do\xc5\xbeivel omejeno izdajo oktobra 2005._NEWLINE_Leta 2006 je za\xc4\x8dela nastopati v vlogi Susan Grey v ABC-jevi nanizanki Talenti v belem, kjer je bila ma\xc4\x8deha enega izmed glavnih likov, dr. Meredith Gray. Njen lik je umrl maja 2007. Leta 2006 je tudi posodila glas v zvo\xc4\x8dni verziji Lisey's Story avtorja Stephena Kinga, naslednje leto pa \xc5\xa1e v Skylight Confessions avtorice Alice Hoffman. Leta 2010 se je ponovno pojavila v vlogi ma\xc4\x8dehe glavnega lika, in sicer kot Celeste Cooper, ki je bila ma\xc4\x8deha Lilly Rush v seriji Pod lupo pravice. Leta 2011 se je pojavila v \xc4\x8detrti epizodi serije Torchwood: Miracle Day kot Ellis Hartley Monroe. Igrala je tudi v miniserijah Mildred Pierce in Hatfields & McCoys, za kar si je prislu\xc5\xbeila \xc5\xa1e dve nominaciji za emmyja. Leta 2012 je zaigrala v nebroadwayski produkciji igre Tribes, ki jo je ustvarila Nina Raine. Predstavila se je v vlogi Beth, matere v intelektualni, vendar disfunkcionalni britanski dru\xc5\xbeini.\n_START_SECTION_\nGlasba\n_START_PARAGRAPH_\nOb filmski karieri si je Winninghamova ustvarila tudi glasbeno kariero. Nekatere vloge v filmih so ji slu\xc5\xbeile kot na\xc4\x8din predstavitve njenega petja. Tako je v filmu One Trick Pony zapela nekaj taktov pesmi Me and Bobby McGee. Leta 1981 je v televizijskem filmu Freedom igrala najstnico, ki zbe\xc5\xbei od doma in si prizadeva postati pevka. Odpela je \xc5\xa1est pesmi, ki jih je napisala Janis Ian. V filmu Teresa's Tattoo se je pojavila kot pevka v baru, tri pesmi pa je odpela tudi v filmu Georgia._NEWLINE_Mare Winningham je posnela \xc5\xa1tiri albume. Prvi, What Might Be iz leta 1992, je bil izdan pri zalo\xc5\xbebi Bay Cities. Leta 1998 je sledil Lonesomers, ki ga je sproducirala Carla Olson iz zalo\xc5\xbebe Razor and Tie. Kot tretji je leta 2007 iz\xc5\xa1el Refuge Rock Sublime, in sicer pri zalo\xc5\xbebi Craig & Co. Lonesomers je folk album, ki se ukvarja z vpra\xc5\xa1anji zvez. Refuge Rock Sublime je album, ki je me\xc5\xa1anica country, folk in judovske glasbe, ki se ve\xc4\x8dinoma ukvarja z njeno nedavno spreobrnitvijo v judovsko vero. Album vklju\xc4\x8duje skladbe What Would David Do, A Convert Jig in izraelska himna Hatikva. Leta 2014 je na digitalnih prodajnih mestih v samozalo\xc5\xbebi izdala \xc5\xa1e album What's Left Behind.\n_START_SECTION_\nZasebno \xc5\xbeivljenje\n_START_PARAGRAPH_\nWinninghamova je bila vzgojena v rimokatoli\xc5\xa1ki veri. Novembra 2001 se je na povabilo prijateljice za\xc4\x8dela udele\xc5\xbeevati predavanj rabija Neala Weinberga na Ameri\xc5\xa1ki judovski univerzi v Los Angelesu. 3. marca 2003 je uradno prestopila v judovstvo. Poro\xc4\x8dena je bila trikrat: Z A. Martinezom se je poro\xc4\x8dila in lo\xc4\x8dila leta 1981, z Williamom Mapelom je bila poro\xc4\x8dena od 1981 do 1996, z Jasonom Trucco pa med letoma 2008 in 2012. Ima pet otrok."